Un elev de clasa a XI-a de la un liceu din municipiul Vaslui a fost transportat în această dimineață la Spitalul Județean de Urgență Vaslui după ce i s-a făcut rău în timpul orei de religie. Potrivit colegilor, profesorul de religie le-a predat azi ora de chiuretaj, prezentându-le elevilor mai multe imagini și filmulețe din timpul unei operații de avort. Imaginele au avut un puternic impact emoțional asupra tânărului. Amețit și prezentând stări generale de rău, elevul a fost transportat la spital, unde a ajuns pe mâna medicilor de la Urgențe. Din câte se pare, tânărul este din Muntenii de Jos. Vom reveni cu mai multe amănunte în ziarul de mâine.







